A TANÁCS 1873/2002/EK RENDELETE
(2002. október 14.)
az 1638/98/EK rendeletben előírt, az olajbogyó-ágazat piaci szereplőinek elismert szervezetei által kidolgozott munkaprogramokra vonatkozó közösségi finanszírozás határértékeinek megállapításáról és a 136/66/EGK rendelettől való eltérésről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikkére,
tekintettel a Bizottság javaslatára[1],
tekintettel az Európai Parlament véleményére[2],
mivel:
(1) Az olaj- és zsírpiac közös szervezésének létrehozásáról szóló 136/66/EGK rendelet módosításáról szóló, 1998. július 20-i 1638/98/EK tanácsi rendelet[3] 4a. cikkének (1) bekezdése alapján az olívaolaj-termelő tagállamok bizonyos határokon belül visszatarthatják az olívaolaj- és/vagy étkezésiolajbogyó-termelőknek fizetendő támogatás egy részét, az elismert termelői, illetve ágazati szervezetek és a piaci szereplők más elismert szervezetei vagy azok szövetségei által az említett bekezdésben meghatározott egy vagy több tárgykörben kidolgozott munkaprogramok közösségi finanszírozásának biztosítására. Az említett rendelet 4a. cikke (3) bekezdésének első francia bekezdése szerint meg kell állapítani a támogatás felső határát.
(2) A hatékonyság érdekében olyan költségvetési tervezés szükséges az ilyen munkaprogramokhoz, amelyet nem befolyásol az egyes években az egyes tagállamokban termelt olívaolaj vagy - adott esetben - étkezési olajbogyó mennyisége. A közösségi támogatás felső határát ezért rögzített paraméterekre kell alapozni, mint a 136/66/EGK rendelet[4] 5. cikkének (2) bekezdésében említett termelési támogatás egységnyi összege és ugyanazon cikk (3) bekezdésében említett nemzeti garantált mennyiségek.
(3) A piaci torzulások megakadályozása érdekében szükség van egy olyan rendszerre, amely meggátolja, hogy a tagállamok által az olívaolajra vagy az étkezési olajbogyóra vonatkozó termelési támogatásból a 136/66/EGK rendelet 5. cikkének (9) bekezdése és 20d. cikkének (1) bekezdése, valamint az 1638/98/EK rendelet 4a. cikkének (1) bekezdése szerint visszatartott egész összeg meghaladja az 1638/98/EK rendelet 4a. cikke (1) bekezdése szerint az e rendeletben rögzített határértéket.
(4) Az elismert szervezeteknek a 2002/2003. és a 2003/2004. gazdasági év során meghatározott munkaprogramjai támogatása érdekében a tagállamok számára lehetővé kell tenni, hogy a 136/66/EGK rendelet 5. cikkének (9) bekezdésében és 20d. cikkének (1) bekezdésében említett termelési támogatásból visszatartott egyéb összegekből származó forrásokat az említett programokra összpontosítsák. Ezért a tagállamok számára lehetővé kell tenni, hogy csökkentsék vagy akár meg is szüntessék az összegek ilyen visszatartását azzal a feltétellel, hogy arányosan növelik az elismert szervezetek munkaprogramjai számára rendelkezésre álló forrásokat. A Bizottságot fel kell hatalmazni annak a határidőnek a megállapítására, amelyen belül élni lehet ezzel a lehetőséggel,
ELFOGADTA EZT A RENDELETET:
1. cikk
A 2002/2003. gazdasági évtől a támogatásnak az 1638/98/EK rendelet 4a. cikke (1) bekezdése szerinti tartalékolt részére vonatkozó felső határ minden tagállam számára a 136/66/EGK rendelet 5. cikkének (3) bekezdésében rögzített nemzeti garantált mennyiségnek és az említett rendelet 5. cikkének (2) bekezdésében rögzített, euró/tonnában meghatározott termelési támogatás egységnyi összegének szorzata által kapott összeg 3 %-ával egyenlő.
2. cikk
Az 1. cikktől eltérve, a 2002/2003. és a 2003/2004. gazdasági évre vonatkozóan az 1. cikkben említett 3 %-ot, amennyiben az e rendelet 3. cikkének alkalmazása után ez szükséges, a 136/66/EGK rendelet 5. cikkének (9) bekezdésében és 20d. cikkének (1) bekezdésében megállapított százalékpontokkal csökkenteni kell.
3. cikk
A 136/66/EGK rendelet 5. cikkének (9) bekezdésétől és 20d. cikkének (1) bekezdésétől eltérve, a 2002/2003. és a 2003/2004. gazdasági évre vonatkozóan egy meghatározandó időpont előtt minden tagállam csökkentheti az említett bekezdésekben megállapított százalékokat, vagy lehetősége van arra, hogy ne alkalmazza azon rendelkezéseket, feltéve, hogy az így felszabadított pénzeszközöket az 1638/98/EK rendelet 4a. cikkének (1) bekezdése szerinti tartalékolt támogatásrészhez különíti el.
Az első bekezdésben említett időpontot a Bizottságnak a 136/66/EGK rendelet 38. cikkében említett eljárásnak megfelelően kell meghatároznia.
4. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ezt a rendeletet 2002. november 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2002. október 14-én.